**Pitanja zaprimljena na email ESF-Ministarstvo kulture po objavi Poziva na dostavu projektnih prijedloga „Umjetnost i kultura *online*“ – 5. dio**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | Ukoliko je osoba angažirana na ugovor o radu na projektu, može li se fiksni postotak planirati za 1 osobu u 2 projektna elementa (npr. 50% u El 1 i 50% u El Upravljanje projektom i financije) i mora li se za tu osobu dostavljati Izvješće o radu? | Moguće je planirati plaću jedne osobe koja u fiksnom postotku obavlja poslove u dva projektna elementa. Izvješća o radu smatrat će se obaveznom popratnom dokumentacijom ZNS-a te će Korisnik iste biti obvezan dostavljati za osobe koje rade na projektu dio radnog vremena (manje od 100%), osim ako postotak rada nije definiran fiksnim postotkom.  |
| 2 | Ukoliko je jedna osoba angažirana na fiksni postotak radnog vremena u 2 projektna elementa, mora li se to posebno naglasiti u proračunu A obrasca? | Informaciju o postotku radnog vremena je potrebno navesti prilikom popunjavanja proračuna u Prijavnom obrascu A, u elementima u okviru kojih će osoba biti angažirana (pod stavkom obrazloženje). |
| 3 | Molimo vas tumačenje dijela Poziva - Obvezni mjerljivi ishodi u Elementu Priprema i provedba online participativnih kulturnih i umjetničkih aktivnosti (str. 29.). Što točno znači dio „kao doprinos ovom mjerljivom ishodu potrebno je navesti 70% pripadnika ciljane skupine navedene u prijavnom obrascu A pod pokazateljem CO06, odnosno CO07“? Znači li to da npr.: ukoliko u dijelu A obrasca Obrazloženje projekta - Ciljevi projekta s pokazateljima navodimo 100 osoba (djece i mladih do 25 godina), onda u dijelu A obrasca Elementi projekta i proračun, Mjerljivi ishodi (kvantitativni i kvalitativni) elementi projekta navodimo najmanje 70 osoba?  | Da. Kao doprinos mjerljivom ishodu **Broj pripadnika ciljanih skupina koji su završili program odabrane participativne kulturne i/ili umjetničke aktivnosti, a za koje su prikupljeni obavezni podaci sukladno točki 1.5 Pokazatelji – Metodologija prikupljanja podataka i izvještavanje**, prijavitelji moraju u dijelu obrasca Prijavnog obrasca *A (dio Elementi projekta i proračun,* Mjerljivi ishodi (kvantitativni i kvalitativni) elementi projekta) navesti minimalno 70 % pripadnika ciljane skupine navedene u Prijavnom obrascu A (dio *Ciljevi projekta s pokazateljima*) kao doprinos pokazatelju. Potrebno je navesti broj zasebno za svaku ciljanu skupinu (ako je primjenjivo). |
| 4 | Pitanje vezano za planiranje rada s ciljanom skupinom, odnosno dokumente koje je potrebno prikupljati – kako smo od korisnika obvezni prikupljati potpisane obrasce 1 i 2 za vođenje mikropodataka te GDPR izjave pitanje je kako od korisnika, koji neće fizički dolaziti na lokaciju provoditelja, prikupiti iste ukoliko korisnici recimo nemaju mogućnost tiskanja poslanih obrazaca? | U okviru Informacijskog sustava, obrasci se ispunjavaju online izravno od strane sudionika putem personaliziranog linka, koji sudioniku šalje nositelj projekta. Nositelj projekta ima uvid u status slanja personaliziranih linkova sudionicima. U slučaju kada sudionik nema pristup internetu ili nije u mogućnosti ispunjavati obrasce online, nositelj projekta sudioniku daje papirnati obrazac koji nakon sudionikovog ispunjavanja sam nositelj projekta unosi u sustav, dok papirnatu verziju čuva u svrhu osiguravanja revizijskog traga. Napominjemo kako će Nacionalna zaklada za razvoj civilnoga društva u svojstvu Posredničkog tijela razine 2 održati provedbene radionice za uspješne prijavitelje (Korisnike), tijekom kojih će biti pojašnjena provedba projekata. |
| 5 | Da li prijavitelj na otvoreni Javni poziv „Umjetnost i kultura online“ može biti udruga koja je između ostalog registrirana i za obavljanje gospodarske djelatnosti? Projekt naravno da neće ostvarivati prihod. | Prihvatljivi prijavitelji i partneri navedeni su u točki 2.2 Uputa za prijavitelje. Ukoliko vaša udruga udovoljava uvjetima koji su navedeni u toj točki, nema zapreka da bude prijavitelj na ovom pozivu. |
| 6 | Čime se dokazuje, odnosno može dokazati, stručni kapacitet za voditelja kreativne radionice (npr. Kreativna radionica, novinarska radionica, dramska radionica i sl.). | Prilikom ocjenjivanja kvalitete projektnog prijedloga (kriterij 3.1) boduju se upravljačko-administrativni, financijski i stručni kapaciteti prijavitelja odnosno partnera za provedbu projektnog prijedloga (uključujući iskustvo u pripremi i provedbi projekata ili aktivnosti slične vrijednosti i svrhe), koje prijavitelj navodi u Prijavnom obrascu A (Informacije o provedbenim kapacitetima prijavitelja i odabiru partnera). U toj rubrici navode se u sažetom obliku umjetničke i ostale stručne kompetencije koje imaju (ili će imati) ključni članovi tima, koje nije potrebno dokazivati nego samo (ukratko) opisati. |
| 7 | Da li je prihvatljiva kupnja opreme za korisnike? | Nabava opreme nužne za provedbu prihvatljivih aktivnosti prihvatljiv je trošak osim za aktivnost upravljanje projektom i administracija. |
| 8 | Predsjednica udruge, koja je ujedno i osoba ovlaštena za zastupanje bi se zaposlila na projektu. Može li se zaposliti na ugovor o radu? Ako da, može li to biti i na puno i na nepuno radno vrijeme (npr. pola radnog vremena). Također, može li se takva osoba zaposliti na ugovor o djelu? | Tijekom provedbe projekta potrebno je pridržavati se Postupaka nabave za osobe koje nisu obveznici Zakona o javnoj nabavi (tzv. NOJN), koji je sastavni dio Ugovora o dodjeli bespovratnih sredstava. Sukladno Postupcima nabave za osobe koje nisu obveznici Zakona o javnoj nabavi, nabavu radova, roba i usluga potrebno je provesti primjenjujući opća načela. Potrebno je poštivati načelo izbjegavanja sukoba interesa u kojem je navedeno kako osigurava nepristano i objektivno izvršavanje zadataka svih osoba uključenih u postupak nabave i postupanje osoba koje mogu utjecati na ishod tog postupka, a koje može biti ili je dovedeno u pitanje zbog postojanja (krvnog) srodstva, obiteljskih odnosa ili druge emotivne zajednice, pripadnosti političkoj stranci ili određenom političkom ili drugom uvjerenju, te postojanja gospodarskog i financijskog interesa odnosno bilo kojeg drugog zajedničkog interesa između NOJN-a i potencijalnog ponuditelja. Izuzeća od primjene NOJN-a primjenjuju se na sklapanje ugovora o radu.  |
| 9 | Je li prihvatljivo istu osobu zaposliti na ugovor o djelu za poslove koordinacije radionica i marketinga i istovremeno na autorski ugovor umjetnika za osmišljanje i provođenje radionica? | Da. Ista osoba može biti angažirana u provedbi projekta ugovorom o djelu i autorskim ugovorom, ukoliko je narav posla takva da iziskuje različite oblike ugovora. Potrebno je poštivati zakonske propise koje uređuju takav oblik angažmana, te Uputu o prihvatljivosti troškova plaća i troškova povezanih s radom u okviru Europskog socijalnog fonda u RH 2014. – 2020. |
| 10 | Da li se izvođenje jedne radionice računa kao jedan dan bez obzira na trajanje radionice ( koje može biti između dva i 4 sata)?  | Uputama za prijavitelje nije propisano koliko treba biti dnevno trajanje aktivnosti. Prilikom planiranja vremenskog okvira aktivnosti treba voditi računa da se provedbom doprinosi ostvarenju ciljeva poziva i projekta. |
| 11 | Mora li voditelj projekta biti zaposlen na ugovor o radu? | Da. |
| 12 | Spadaju li troškovi najma prostora u prihvatljive indirektne troškove? | Troškovi najma pripadaju kategoriji ostali prihvatljivi troškovi projekta te su prihvatljivi ako zadovoljavaju uvjete navedene u točki 4.1 Uputa za prijavitelje. |
| 13 | Može li osoba koja ima kompetencije EU OPO35: Voditelj izradbe i provedbe projekata financiranih iz EU fondova biti zaposlena u udruzi koja je prijavitelj projekta kao "Voditelj projekta" ukoliko je ista osoba u stalnom radnom odnosu na određeno radno vrijeme u školi? | Osoba koja se zapošljava kao voditelj projekta mora biti zaposlena kod prijavitelja ili partnera, na puno ili nepuno radno vrijeme, ovisno o opsegu posla koji će obavljati na projektu. Ukoliko je osoba već zaposlena na puno radno vrijeme kod drugog poslodavca (koji nije prijavitelj ili partner), sukladno Zakonu o radu, članak 61. stavak 3. može sklopiti ugovor o radu s drugim poslodavcem u najdužem trajanju do osam sati tjedno, odnosno do sto osamdeset sati godišnje, samo ako je poslodavac, odnosno ako su poslodavci s kojima radnik već prethodno ima sklopljen ugovor o radu, radniku za takav rad dali pisanu suglasnost. |
| 14 | Može li se partnerstvo ostvariti s fakultetom koji je javna obrazovna ustanova, ali provodi umjetničke kolegije?  | Ne. Sukladno točki 2.2.1 Uputa za prijavitelje, prihvatljivi partneri su organizacije civilnog društva (umjetničke organizacija, udruge), javne ustanove u kulturi i jedinice lokalne ili područne (regionalne) samouprave. |
| 15 | Aktivnosti mogu obuhvatiti razna kulturna i umjetnička područja, a osmišljavaju ih i provode osobe odgovarajućih umjetničkih i ostalih stručnih kompetencija i referenci. Mogu li aktivnosti provoditi osobe koje su sudjelovale na radionicama/seminarima za umjetničke voditelje folklornih skupina (koreografi) ili mogu provoditi samo osobe koje imaju stručnu naobrazbu? | Prilikom ocjenivanja kvalitete projektnog prijedloga, u obzir će se uzeti formalni i neformalni oblici naobrazbe provoditelja aktivnosti, ukoliko su takve kompetencije u skladu sa sadržajem projektnog prijedloga, bitne za provedbu aktivnosti i omogućuju ispunjenje ciljeva poziva.  |
| 16 | Je li prihvatljiv trošak nabavke razglasa, rasvjete i kamere za potrebe provođenja aktivnosti? | Nabava opreme nužne za provedbu prihvatljivih aktivnosti prihvatljiv je trošak, pripada kategoriji ostali prihvatljivi troškovi projekta, koji ukupno u projektu iznose 40 % prihvatljivih izravnih troškova osoblja. |
| 17 | Je li dopušteno da članovi kulturno-umjetničkog društva izvode online uvježbane koreografije koje će biti dostupne svim zainteresiranim gledateljima i moraju li se snimke objavljivati na stranicama Ministarstva kulture u dijelu kulturni sadržaji online? | Prihvatljive aktivnosti navedene su u točki 3.3 Uputa za prijavitelje. Na web stranicama Ministarstva kulture može se samo objaviti kalendar događaja kao dokaz javne dostupnosti obavijesti o održavanju svake pojedine participativne kulturne i/ili umjetničke aktivnosti. |